L'Eliana acollirà la 10a edició de la Mostra Internacional de Cinema Educatiu
26 de setembre de 2022

La MICE 2022 projectarà cine als centres escolars de la localitat i celebrarà tallers i activitats fins al 6 d'octubre

La   Mostra Internacional de Cinema Educatiu de València (MICE 2022), que se celebra des d'aquest dilluns 26 de setembre fins al pròxim 6 d'octubre, tornarà en la seua 10a edició a la seu de l'Eliana.

Dos setmanes per a gaudir d'un festival que aposta pel cine no industrial i per l'audiovisual educatiu fet des dels col·legis i instituts amb projeccions, tallers, xarrades, i altres activitats als centres de la localitat, on també es projectaran al llarg del curs les cintes guanyadores d'aquesta nova edició.

Com a seu territorial, l'Eliana acollirà el dimecres 28 la projecció del llargmetratge ‘ Corazón de Mezquite’ de la mexicana Ana Laura Calderón a l'Auditori Municipal a partir de les 10 hores. Una pel·lícula presentada en la 43a Mostra de Cinema de Sao Paulo (Brasil) a l'octubre del 2019 i que estarà seguida d'un debat entre l'alumnat de 5é i 6é de Primària del municipi i la seua directora. L'acte comptarà també amb la participació del director de la MICE, Josep Arbiol.

Com ha destacat l'edil d'Educació, Eva Santafé, la consolidació d'aquest projecte educatiu ha sigut clau en l'educació audiovisual de l'alumnat de tots aquests anys “permetent-li desenvolupar i conéixer nous codis per a enfrontar-se al món digital, aportant, a més, elements crítics per a valorar els missatges rebuts a través de la imatge”.